किरण सिंह की कथा-दृष्टि और युक्ति का कुछ सुराग उनकी कहानी ''ब्रह्मबाघ का नाच'' देती है। कहानी का कथावाचक नायक कहता है, ''कथा की पहली पंक्ति आसमान की चील होती है जो झपट्टा मार कर सुनने आए शिकार को दबोच ले और अपने साथ ले उड़े।'' लेकिन यह युक्ति कब कारगर होती है? इसका जवाब भी कहानी के भीतर है- ''कथा-यज्ञ अपनी सिद्धि में कथाकार की बलि मांगता है। मैंने इस खेल को समझा और अपनी बलि दी। मैंने कथा की सफलता के लिए अपने जीवन को किंवदंती बनाया।'' इस कहानी में कहानी के भीतर कहानी चल रही है जिसमें कथावाचकों के जीवन होम हो रहे हैं। वे जैसे किंवदंतियों में जीते हैं। किंवदंतियां टूटती हैं तो मर जाते हैं या फिर मार दिए जाते हैं। इसके कथावाचक ने भी खुद को एक किंवदंती में बदल रखा है। वह लगभग मृत की तरह जीता है- कथा उसमें जान डाल देती है। यह कहानी बाघ नाच दिखाने वाले कलाकारों की है जो पाते हैं कि उनकी कला का मोल तभी तक है जब तक वे दूसरों के भीतर डर पैदा करते हैं। सबसे आकर्षक मौत का डर है जिसे पैदा करने वाला कथाकार किंवदंती और देवता में बदल जाता है- लेकिन यह देवत्व ही एक दिन उसे मार भी डालता है। बरसों बाद उसका बेटा ही यह कहानी सुनाता है- लेकिन जैसे अपनी ही बलि देकर।